**GRAD ZAGREB, Trg Stjepana Radića 1, 10 000 Zagreb, Trg Stjepana Radića 1, OIB: 61817894937, kojeg zastupa gradonačelnik Tomislav Tomašević, mag. pol., s jedne strane u svojstvu obdarenika (u daljnjem tekstu: Grad Zagreb)**

i

**ŽRTVOSLOVNE UDRUGE:**

**Hrvatsko društvo političkih zatvorenika,** **10 000 Zagreb, Ul. Koste Vojnovića 15;**

**Hrvatsko žrtvoslovno društvo, 10 000** **Zagreb, Ilica 36;**

**Žrtve za Hrvatsku Osijek, 31 000 Osijek, Josipa Jurja Strossmayera 1/I;**

**Hrvatski obredni zdrug Jazovka – krilo Đakovo, 31 400 Đakovo, Bana Emerika Derenčina 6;**

**Udruga Bosansko-hercegovački Hrvati, 10 000 Zagreb, Oranice 41;**

**Hrvatski domobran - Udruga ratnih veterana Hrvatske – Ogranak Osijek, 31 000 Osijek, Vijenac I. Meštrovića 26F,**

**koje sve zajedno po punomoći zastupa Marko** **Krznarić, s druge strane u svojstvu darovatelja (u daljnjem tekstu: Žrtvoslovne udruge)**

sklapaju sljedeći

**U G O V O R**

**o darovanju radova uređenja groblja hrvatskih vojnika 1941. – 1945.**

**na gradskom groblju Mirogoj**

Članak 1.

Ugovorne strane sklapaju ovaj ugovor na temelju Zaključka Gradske skupštine Grada Zagreba o prihvaćanju inicijative Žrtvoslovnih udruga i sklapanju ugovora o darovanju radova uređenja groblja hrvatskih vojnika 1941. – 1945. na gradskom groblju Mirogoj, KLASA: \_\_\_\_\_\_\_\_\_\_\_\_\_\_\_\_, URBROJ: \_\_\_\_\_\_\_\_\_\_\_\_\_\_\_\_, od dana \_\_. \_\_\_\_\_\_\_\_\_\_\_\_\_ 2022. godine.

Članak 2.

Žrtvoslovne udruge se obvezuju u cijelosti financirati izvođenje radova uređenja groblja hrvatskih vojnika 1941. – 1945. na gradskom groblju Mirogoj, na adresi Aleja Hermanna Bollea 27 u Zagrebu, u svemu u skladu s „Projektom uređenja groblja hrvatskih vojnika 1941. – 1945.“, broj projekta TD: 1265/20, od veljače 2021., izrađenom po glavnom projektantu Pauković Ivici, ovl. arh. A1667., iz trgovačkog društva GIM GRAĐENJE d.o.o., Zagreb, Viktora Kovačića 3/M, pri čemu projektantska procjena vrijednosti tih radova iznosi 2.400.000,00 kuna (slovima: dvamilijunačetiristotisuća kuna) bez uračunatog poreza na dodanu vrijednost.

Žrtvoslovne udruge će izabrati izvođača radova navedenih u prethodnom stavku ovog članka i s istim sklopiti ugovor o izvođenju tih radova te će odmah po sklapanju takvog ugovora primjerak istog dostaviti Gradu Zagrebu na uvid uz obavijest o planiranom početku izvođenja predmetnih radova.

Žrtvoslovne udruge su dužne od odabranog izvođača radova prije uvođenja u posao pribaviti suglasnost trgovačkog društva ZAGREBAČKI HOLDING d.o.o. – Podružnica Gradska groblja, 10 000 Zagreb, Aleja Hermana Bollea 27, za izvođenje radova iz stavka 1. ovog članka, kao i druge akte i dozvole nužne za izvođenje predmetnih radova, te će iste odmah po pribavljanju dostaviti Gradu Zagrebu na uvid. U svrhu pribavljanja navedene suglasnosti Grad Zagreb ovlašćuje Žrtvoslovne udruge da izvođaču radova dostave ovaj ugovor, potrebnu tehničku dokumentaciju i Rješenje Gradskog zavoda za zaštitu spomenika kulture i prirode KLASA: UP/I-612-08/21-006/122, URBROJ: 251-18-03/005-21-2, od dana 17. ožujka 2021. godine, o izdavanju prethodnog odobrenja za izvođenje radova iz stavka 1. ovog članka.

Članak 3.

Po završetku radova navedenih u članku 2. stavku 1. ovog ugovora i ishođenju svih potrebnih akata nadležnih tijela, Žrtvoslovne udruge se obvezuju iste darovati u vlasništvo Grada Zagreba, u skladu s odredbom iz članka 2. Zakona o grobljima (Narodne novine 19/98, 50/12 i 89/17).

Članak 4.

Grad Zagreb sa zahvalnošću prihvaća darovanje radova navedenih u članku 2. stavku 1. ovog ugovora.

Članak 5.

Grad Zagreb se obvezuje osigurati i financirati geodetske usluge tijekom izvođenja radova navedenih u članku 2. stavku 1. ovog ugovora i stručni nadzor nad izvođenjem istih radova te osigurati konzervatorski nadzor nadležnoga Gradskog zavoda za zaštitu spomenika kulture i prirode Grada Zagreba.

Grad Zagreb će obavijestiti Žrtvoslovne udruge o odabirnim izvršiteljima usluga iz prethodnog stavka ovog članka odmah po donošenju odluke o odabiru.

Članak 6.

Grad Zagreb će putem gradskog upravnog tijela nadležnog za komunalne poslove obavljati funkciju koordinatora radova i preuzeti izvedene radove navedene u članku 2. stavku 1. ovog ugovora pod uvjetom da su isti izvedeni u skladu s odobrenom projektnom dokumentacijom i odobreni po odabranim izvršiteljima geodetskog, stručnog i konzervatorskog nadzora iz članka 5. ovog ugovora.

Članak 7.

Žrtvoslovne udruge odgovaraju Gradu Zagrebu i trećim osobama za sve štete koje eventualno nastanu tijekom izvođenja radova navedenih u članku 2. stavku 1. ovog ugovora.

U slučaju da je šteta prouzročena Gradu Zagrebu, Žrtvoslovne udruge se obvezuju istu podmiriti u roku od 8 (osam) dana po izvršenoj procjeni stručnog vještaka izabranog od strane Grada Zagreba.

Članak 8.

Eventualne sporove koji bi mogli proisteći iz odredaba ovog ugovora, ugovorne strane nastojat će rješavati sporazumno, a ukoliko u tome ne uspiju podvrgnut će se pravorijeku nadležnog suda u Zagrebu.

Članak 9.

Ugovorne strane će štititi tajnost osobnih podataka koji su im dostavljeni prilikom sklapanja ovog ugovora te će ih koristiti samo za vlastite potrebe i za svrhe koje su u skladu s mjerodavnim propisima.

Članak 10.

Ovaj ugovor sastavljen je u 6 (šest) istovjetnih primjeraka, od kojih 2 (dva) pripadaju Žrtvoslovnim udrugama, a 4 (četiri) pripadaju Gradu Zagrebu te stupa na snagu danom potpisa ugovornih strana.

U Zagrebu, dana \_\_\_\_\_\_\_\_\_\_\_\_\_\_\_\_\_\_ godine KLASA: 612-03/22-012/1

 URBROJ: 251-10-11-1-22- /NM

**ZA ŽRTVOSLOVNE UDRUGE ZA GRAD ZAGREB**

**po punomoći GRADONAČELNIK**

**\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Marko Krznarić Tomislav Tomašević, mag. pol.**